CELEX: 32009F0905
Language: ro
Date: 2009-11-30 00:00:00
Title: Decizia-cadru 2009/905/JAI a Consiliului din 30 noiembrie 2009 privind acreditarea furnizorilor de servicii de expertiză criminalistică care efectuează activități de laborator

9.12.2009   
            
            
               RO
            
            
               Jurnalul Oficial al Uniunii Europene
            
            
               L 322/14
            
         
      DECIZIA-CADRU 2009/905/JAI A CONSILIULUI
   
   din 30 noiembrie 2009
   privind acreditarea furnizorilor de servicii de expertiză criminalistică care efectuează activități de laborator
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 30 alineatul (1) literele (a) și (c) și articolul 34 alineatul (2) litera (b),
   având în vedere inițiativa Regatului Suediei și a Regatului Spaniei (1),
   având în vedere avizul Parlamentului European,
   întrucât:
   
               (1)
            
            
               Uniunea Europeană și-a stabilit obiectivul de a menține și dezvolta Uniunea ca spațiu de libertate, securitate și justiție; se va asigura un nivel înalt de siguranță prin acțiunea comună a statelor membre în domeniul cooperării polițienești și judiciare în materie penală.
            
         
               (2)
            
            
               Respectivul obiectiv trebuie realizat prin prevenirea și combaterea criminalității prin intermediul unei cooperări mai strânse între autoritățile de asigurare a aplicării legii ale statelor membre, cu respectarea principiilor și normelor referitoare la drepturile omului, la libertățile fundamentale și la statul de drept care stau la baza Uniunii și care sunt comune tuturor statelor membre.
            
         
               (3)
            
            
               Schimbul de informații și date operative privind criminalitatea și activitățile infracționale este crucial pentru a asigura autorităților de asigurare a aplicării legii posibilitatea de a preveni, identifica și investiga cu succes infracțiunile sau activitățile infracționale. Acțiunea comună în domeniul cooperării polițienești în temeiul articolului 30 alineatul (1) litera (a) din tratat implică necesitatea prelucrării de informații relevante care ar trebui să respecte dispozițiile corespunzătoare privind protecția datelor cu caracter personal.
            
         
               (4)
            
            
               Intensificarea schimbului de informații privind probele criminalistice și creșterea utilizării probelor dintr-un stat membru în procedurile judiciare ale altui stat membru evidențiază necesitatea de a se stabili standarde comune pentru furnizorii de servicii de expertiză criminalistică.
            
         
               (5)
            
            
               Informațiilor provenite din procedurile criminalistice efectuate într-un stat membru pot fi în prezent asociate cu un nivel de incertitudine în alt stat membru, în ceea ce privește modul în care au fost tratate anumite aspecte, metodele care au fost utilizate și cum au fost interpretate rezultatele.
            
         
               (6)
            
            
               La punctul 3.4 litera (h) din Planul de acțiune al Consiliului și al Comisiei privind punerea în aplicare a Programului de la Haga privind consolidarea libertății, securității și justiției în Uniunea Europeană (2), statele membre au subliniat necesitatea definirii standardelor de calitate ale laboratoarelor criminalistice până în 2008.
            
         
               (7)
            
            
               Este deosebit de important să se introducă standarde comune pentru furnizorii de servicii de expertiză criminalistică în ceea ce privește date cu caracter personal atât de sensibile, precum profilurile ADN și datele dactiloscopice.
            
         
               (8)
            
            
               În temeiul articolului 7 alineatul (4) din Decizia 2008/616/JAI a Consiliului din 23 iunie 2008 privind punerea în aplicare a Deciziei 2008/615/JAI privind intensificarea cooperării transfrontaliere, în special în domeniul combaterii terorismului și a criminalității transfrontaliere (3), statele membre iau măsurile necesare pentru a garanta integritatea profilurilor ADN puse la dispoziția celorlalte state membre sau trimise acestora spre comparare și pentru a se asigura că aceste măsuri respectă standardele internaționale, precum EN ISO/IEC 17025 „Cerințe generale pentru competența laboratoarelor de încercări și etalonări” (denumit în continuare „EN ISO/IEC 17025”).
            
         
               (9)
            
            
               Profilurile ADN și datele dactiloscopice nu sunt utilizate doar în cadrul procedurilor penale, ci sunt de asemenea esențiale pentru identificarea victimelor, în special în urma dezastrelor.
            
         
               (10)
            
            
               Acreditarea furnizorilor de servicii de expertiză criminalistică care efectuează activități de laborator este un pas important către un schimb de informații de ordin criminalistic mai sigur și mai eficace în cadrul Uniunii.
            
         
               (11)
            
            
               Acreditarea se acordă de către organismul național de acreditare care are competență exclusivă de a evalua dacă un laborator îndeplinește cerințele stabilite prin standarde armonizate. Autoritatea unui organism de acreditare este conferită de stat. Regulamentul (CE) nr. 765/2008 al Parlamentului European și al Consiliului din 9 iulie 2008 de stabilire a cerințelor de acreditare și de supraveghere a pieței în ceea ce privește comercializarea produselor (4) cuprinde dispoziții detaliate privind competența unor astfel de organisme naționale de acreditare. Inter alia, articolul 7 din respectivul regulament reglementează acreditarea transfrontalieră în cazuri în care acreditarea poate fi solicitată de la un alt organism național de acreditare.
            
         
               (12)
            
            
               Absența unui acord pentru aplicarea unui standard comun de acreditare pentru analiza probelor științifice constituie o deficiență care ar trebui remediată; prin urmare este necesară adoptarea unui instrument juridic obligatoriu pentru acreditarea tuturor furnizorilor de servicii de expertiză criminalistică care efectuează activități de laborator. Acreditarea oferă garanțiile necesare că activitățile de laborator se efectuează în conformitate cu standardele internaționale relevante, în special EN ISO/IEC 17025, precum și cu liniile directoare aplicabile relevante.
            
         
               (13)
            
            
               Un standard de evaluare permite oricărui stat membru să solicite, dacă dorește, standarde complementare pentru activități de laborator din cadrul jurisdicției sale naționale.
            
         
               (14)
            
            
               Acreditarea va ajuta la stabilirea încrederii reciproce în valabilitatea metodelor analitice fundamentale utilizate. Totuși, acreditarea nu stabilește ce metodă trebuie utilizată, ci doar faptul că metoda utilizată trebuie să fie potrivită pentru scopul său.
            
         
               (15)
            
            
               Orice măsură luată în afara unui laborator este în afara sferei de aplicare a prezentei decizii-cadru. De exemplu, culegerea de date dactiloscopice sau măsurile luate la locul faptei, analizele efectuate la locul comiterii infracțiunii sau analizele criminalistice efectuate în afara laboratoarelor se află în afara sferei de aplicare a prezentei decizii-cadru.
            
         
               (16)
            
            
               Prezenta decizie-cadru nu urmărește armonizarea normelor naționale referitoare la evaluarea juridică a probelor criminalistice.
            
         
               (17)
            
            
               Prezenta decizie nu aduce atingere valabilității, stabilite în conformitate cu normele naționale aplicabile, a rezultatelor activităților de laborator efectuate înaintea punerii sale în aplicare, chiar dacă furnizorul de servicii de expertiză criminalistică nu a fost acreditat conform EN ISO/IEC 17025,
            
         ADOPTĂ PREZENTA DECIZIE-CADRU:
   Articolul 1
   Obiectiv
   (1)   Scopul prezentei decizii-cadru este acela de a asigura faptul că rezultatele activităților de laborator efectuate de furnizorii de servicii de expertiză criminalistică acreditați într-un stat membru sunt recunoscute de către autoritățile responsabile cu prevenirea, detectarea și investigarea infracțiunilor ca fiind la fel de fiabile ca și rezultatele activităților de laborator efectuate de furnizorii de servicii de expertiză criminalistică acreditați conform EN ISO/IEC 17025.
   (2)   Prezentul obiectiv se realizează prin asigurarea faptului că furnizorii de servicii de expertiză criminalistică ce efectuează activități de laborator sunt acreditați de un organism național de acreditare în conformitate cu EN ISO/IEC 17025.
   Articolul 2
   Domeniul de aplicare
   Prezenta decizie-cadru se aplică activităților de laborator care rezultă în:
   
               (a)
            
            
               profilul ADN; și
            
         
               (b)
            
            
               datele dactiloscopice.
            
         Articolul 3
   Definiții
   În înțelesul prezentei decizii-cadru:
   
               (a)
            
            
               „activitate de laborator” înseamnă orice măsură luată într-un laborator în cadrul localizării și recuperării urmelor de pe obiecte, precum și în cadrul elaborării, analizei și interpretării probelor criminalistice în vederea furnizării de expertiză sau a schimbului de probe criminalistice;
            
         
               (b)
            
            
               „rezultatele activităților de laborator” înseamnă orice rezultate analitice și orice interpretare asociată în mod direct;
            
         
               (c)
            
            
               „furnizorii de servicii de expertiză criminalistică” înseamnă orice organizație, publică sau privată, care efectuează activități criminalistice de laborator la solicitarea autorităților competente de asigurare a aplicării legii sau a autorităților judiciare;
            
         
               (d)
            
            
               „organism național de acreditare” înseamnă unicul organism dintr-un stat membru care este competent să acorde acreditarea în temeiul autorității conferite de stat, după cum se precizează în Regulamentul (CE) nr. 765/2008;
            
         
               (e)
            
            
               „profil ADN” înseamnă un cod format din litere sau din cifre care reprezintă un set de caracteristici de identificare a părții necodificate a unui eșantion analizat de ADN uman, precum structura moleculară specifică din diverse segmente de ADN (loci);
            
         
               (f)
            
            
               „date dactiloscopice” înseamnă imagini de amprente digitale, imagini de amprente digitale latente, amprente palmare, amprente palmare latente, precum și șabloanele unor astfel de imagini (caracteristici codificate ale acestora).
            
         Articolul 4
   Acreditarea
   Statele membre se asigură că furnizorii de servicii de expertiză criminalistică care efectuează activități de laborator sunt acreditați de un organism național de acreditare în conformitate cu EN ISO/IEC 17025.
   Articolul 5
   Recunoașterea rezultatelor
   (1)   Fiecare stat membru se asigură că rezultatele furnizorilor de servicii de expertiză criminalistică care efectuează activități de laborator în alte state membre sunt recunoscute de către autoritățile sale responsabile cu prevenirea, detectarea și investigarea infracțiunilor ca fiind la fel de fiabile ca și rezultatele furnizorilor naționali de servicii de expertiză criminalistică ce efectuează activități de laborator acreditați conform EN ISO/IEC 17025.
   (2)   Prezenta decizie-cadru nu aduce atingere normelor naționale relevante cu privire la evaluarea juridică a probelor.
   Articolul 6
   Cheltuieli
   (1)   Fiecare stat membru suportă toate cheltuielile publice care decurg din prezenta decizie-cadru în conformitate cu dispozițiile naționale.
   (2)   Comisia examinează mijloacele de a oferi sprijin financiar din bugetul general al Uniunii Europene pentru proiecte naționale și transnaționale menite să contribuie la punerea în aplicare a prezentei decizii-cadru, inter alia pentru schimbul de experiență, diseminarea cunoștințelor și testarea competenței.
   Articolul 7
   Punerea în aplicare
   (1)   Statele membre iau măsurile necesare pentru a se conforma dispozițiilor prezentei decizii-cadru cu privire la profilurile ADN până la 30 noiembrie 2013.
   (2)   Statele membre iau măsurile necesare pentru a se conforma dispozițiilor prezentei decizii-cadru cu privire la datele dactiloscopice până la 30 noiembrie 2015.
   (3)   Statele membre transmit Secretariatului General al Consiliului și Comisiei textul dispozițiilor care transpun în dreptul lor național obligațiile care le revin în temeiul prezentei decizii-cadru până la 30 mai 2016.
   (4)   Pe baza informațiilor menționate la alineatul (3) și a altor informații furnizate de statele membre la cerere, Comisia prezintă Consiliului, înainte de 1 iulie 2018, un raport privind punerea în aplicare și aplicarea prezentei decizii-cadru.
   (5)   Consiliul evaluează, până la sfârșitul anului 2018, în ce măsură statele membre s-au conformat prezentei decizii-cadru.
   Articolul 8
   Intrarea în vigoare
   Prezenta decizie-cadru intră în vigoare în a douăzecea zi de la data publicării în Jurnalul Oficial al Uniunii Europene.
   
      Adoptată la Bruxelles, 30 noiembrie 2009.
      
         
            Pentru Consiliu
         
         
            Președintele
         
         B. ASK
         
      
   
   
      (1)  JO C 174, 28.7.2009, p.7.
   
      (2)  JO C 198, 12.8.2005, p.1.
   
      (3)  JO L 210, 6.8.2008, p. 12.
   
      (4)  JO L 218, 13.8.2008, p. 30.